
ΕΝΔΕΙΚΤΙΚΕΣ ΑΠΑΝΤΗΣΕΙΣ
(Επισημαίνεται ότι οι απαντήσεις που προτείνονται για τα θέματα είναι ενδεικτικές. Κάθε άλλη απάντηση, κατάλληλα τεκμηριωμένη, είναι αποδεκτή)

ΘΕΜΑ 2 (μονάδες 35)

Ερώτημα 1ο  (μονάδες 15)
α) Ρηματικό πρόσωπο: τρίτο
Λειτουργία ρηματικού προσώπου: αντικειμενικότητα, αποστασιοποίηση, επιστημονικός λόγος, πληροφορικό ύφος κ.ά. 
β) καθώς, γιατί, γι’ αυτό
Λειτουργία αιτιολόγησης: Ανάλυση της σημασίας της παρέας των συνομήλικων για τους εφήβους, πειστικότητα, παράθεση επιχειρημάτων κ.ά. 
α)
Στο Κείμενο 2 χρησιμοποιείται το τρίτο ρηματικό πρόσωπο. Η επιλογή αυτή δηλώνει την αντικειμενικότητα και την αποστασιοποίηση της συγγραφέως από το θέμα. Επειδή το κείμενο είναι επιστημονικό (προέρχεται από διπλωματική εργασία), το τρίτο πρόσωπο εξυπηρετεί τη δημιουργία πληροφοριακού και ουδέτερου ύφους, κατάλληλου για παρουσίαση ερευνητικών δεδομένων και όχι προσωπικών απόψεων. Έτσι, το περιεχόμενο αποκτά αξιοπιστία και εγκυρότητα, όπως αρμόζει σε ακαδημαϊκό λόγο.
β)
Στην τελευταία παράγραφο του Κειμένου 2, όπου αναλύεται η σημασία της φιλίας στην εφηβεία, χρησιμοποιούνται διαρθρωτικές λέξεις που δηλώνουν αιτιολόγηση, όπως: «καθώς», «γιατί», «γι’ αυτό». Η συγγραφέας χρησιμοποιεί αιτιολόγηση για να τεκμηριώσει τη θέση της και να ενισχύσει την πειστικότητα του λόγου της. Με αυτόν τον τρόπο, εξηγεί γιατί οι φιλικές σχέσεις είναι πολύτιμες για τους εφήβους και πώς συμβάλλουν στη συναισθηματική τους ανάπτυξη, υποστηρίζοντας τα επιχειρήματά της με λογική συνέπεια.

Ερώτημα 2ο  (μονάδες 10)
Μορφή τίτλου: ερωτηματική μορφή, σύντομος, ρηματικός, ειρωνεία με τη χρήση των εισαγωγικών στη λέξη φίλοι κ.ά. 
Επικοινωνιακή αποτελεσματικότητα τίτλου: προσελκύει το ενδιαφέρον, προϊδεάζει για το θέμα της εικονικής φιλίας στα μέσα κοινωνικής δικτύωσης, προβληματίζει κ.ά. 
Ο τίτλος του Κειμένου 1 είναι: «Οι “φίλοι” του Facebook είναι φίλοι;».
Η μορφή του είναι ερωτηματική, σύντομη και περιέχει ρήμα, γεγονός που τον κάνει ζωντανό και άμεσο. Τα εισαγωγικά στη λέξη «φίλοι» δηλώνουν ειρωνεία ή αμφισβήτηση της έννοιας της φιλίας στα μέσα κοινωνικής δικτύωσης, προϊδεάζοντας τον αναγνώστη ότι θα ακολουθήσει προβληματισμός για το αν οι διαδικτυακές σχέσεις μπορούν να θεωρηθούν πραγματικές φιλίες.
Ως προς την επικοινωνιακή αποτελεσματικότητα, ο τίτλος είναι πολύ ελκυστικός: προκαλεί τον αναγνώστη να απαντήσει στο ερώτημα, τραβά την προσοχή του και συνοψίζει εύστοχα το θέμα του άρθρου, δηλαδή τη σύγκριση της εικονικής με την πραγματική φιλία.


Ερώτημα 3ο  (μονάδες 10)
α. λόγια άλλων
β. τίτλος εφημερίδας
γ. παραδείγματα δραστηριοτήτων
δ. μεταφορική χρήση
ε. καταγραφή της άποψης της συγγραφέως
α) Στη φράση «να σε κάνω φίλο;» τα εισαγωγικά δηλώνουν αναπαραγωγή λόγου άλλων προσώπων και επισημαίνουν τη γλωσσική μεταβολή στον τρόπο που εκφράζεται η φιλία στην εποχή των κοινωνικών δικτύων.
β) Στη λέξη «Monde» τα εισαγωγικά δηλώνουν τίτλο εφημερίδας, επομένως έχουν τυπογραφική λειτουργία.
γ) Στη φράση «μοιράζομαι κάποιες δραστηριότητες – μια βόλτα, ένα παιχνίδι, ένα φαγητό, μια εκδρομή» η παύλα εισάγει παραδείγματα που εξειδικεύουν την έννοια των «δραστηριοτήτων».
δ) Στη λέξη «οικογένεια» τα εισαγωγικά δείχνουν μεταφορική χρήση, καθώς ο όρος δεν δηλώνει πραγματική οικογένεια, αλλά τη συντροφικότητα που δημιουργείται στα μέσα κοινωνικής δικτύωσης.
ε) Η παρένθεση στο τέλος («Ως αμύητη... το χέρι») χρησιμοποιείται για να δηλωθεί μια προσωπική παρέμβαση της συγγραφέως, μια παρενθετική σκέψη που διαφοροποιείται από τον υπόλοιπο, πιο αντικειμενικό λόγο.


ΘΕΜΑ 3 (μονάδες 15)
Θέμα: η φθορά των σχέσεων λόγω της αλλοτρίωσης των ανθρώπων
Κειμενικοί δείκτες: εικόνα (φθαρμένος καναπές), αντίθεση («κάποτε ήταν ένας παθιασμένος νεαρός… σταδιακά τα ιδανικά τος έχαναν τη φρεσκάδα τους»), αναλογία («ήταν τόσο φθαρμένος, όσο και τα έπιπλα στο μπροστινό σαλόνι»), εσωτερικός μονόλογος («Τα πάντα είναι παλιά, φθαρμένα και φτωχικά», ψιθύριζε μια φωνή στο αυτί της) κ.ά. 
Η ανάγνωση του Κειμένου 3 προκαλεί προβληματισμό σχετικά με τη φθορά των ανθρώπινων σχέσεων μέσα στον χρόνο και την απομάκρυνση των συζύγων λόγω της αλλοτρίωσης από τα ιδανικά τους. Ο συγγραφέας παρουσιάζει τη Ροζαλία και τον άντρα της ως δύο ανθρώπους που έχουν απομακρυνθεί συναισθηματικά: εκείνος έχει χάσει τα όνειρα και τον ενθουσιασμό του («σταδιακά τα ιδανικά του έχαναν τη φρεσκάδα τους»), ενώ εκείνη προσπαθεί να κρατήσει τη θαλπωρή της οικογένειας.
Η αναλογία («ήταν τόσο φθαρμένος, όσο και τα έπιπλα στο μπροστινό σαλόνι») αποτυπώνει τη συμβολική φθορά του γάμου, ενώ η εικόνα του φθαρμένου καναπέ λειτουργεί ως σύμβολο μιας ζωής που έχει χάσει τη ζωντάνια της. Παράλληλα, ο εσωτερικός μονόλογος της Ροζαλίας («Τα πάντα είναι παλιά, φθαρμένα και φτωχικά») φανερώνει τη μελαγχολία και την απογοήτευσή της.
Ωστόσο, η αγάπη της για τα παιδιά της την αναζωογονεί και της δίνει νέο νόημα. Το διήγημα επομένως δείχνει ότι, παρά τη φθορά και τη ρουτίνα, η τρυφερότητα και η οικογενειακή αγάπη μπορούν να επαναφέρουν τη χαρά στη ζωή.


